[{"text_idx": "#000000", "text": "Yn ystod y prosiect ymchwil hwn byddaf yn cyd-weithio hefo\u2019r pensaer ac yr ymarferydd creadigol Huw Meredydd Owen. Mae gwaith a diddordebau Huw yn berthnasol i\u2019r prosiect am ei fod hefo ddiddordeb mewn ystyried arwyddoca\u0302d \u2018lle\u2019, a\u2019i fwriad i wahodd y sylwedydd i brofi\u2019r stori y tu o\u0302l i\u2019r lle."}, {"text_idx": "#000001", "text": "Mae Huw yn ystyried sut fedrith y gymuned dehongli a chynllunio \u2018llefydd\u2019 penodol. Mae hyn wedi arwain iddo weithio y tu allan i gyfyng furiau pensaerni\u0308aeth arferol, gan leihau'r pwyslais ar yr hyn a adeiledir, ac ymchwilio i werth y goddrychol a'r hyn a ddaw drwy brofiad."}, {"text_idx": "#000002", "text": "Fel pensaer mae Huw yn arbenigo mewn siapio gofodau er budd y cyhoedd ac yn rhoi anghenion y defnyddwyr yn gyntaf. Fel artist rwyf yn archwilio fy mhrofiadau personol er mwyn dadansoddi eu hachosion i geisio cynnig profiadau positif i bobl eraill. Trwy gyfuno ein dau faes o arbenigedd, gobeithiwn ddylunio llefydd sydd yn bersonol, yn hygyrch ac yn hardd."}, {"text_idx": "#000004", "text": "Mae ein sgyrsiau yn aml yn troi yn athronyddol ac mae Huw yn wych wrth iddo gwestiynu beth yw\u2019r ffordd orau o greu profiad i\u2019r gynulleidfa. Un o\u2019r cwestiynau cododd o\u2019n sgwrs Prosiect Pryder gyntaf oedd y gwahaniaeth rhwng cynhyrchiad sydd yn oddefol a chynhyrchiad sydd yn weithredol. Awgrymodd Huw fod profiad goddefol yn cael eu cynnig pan mae\u2019r dylunydd yn creu gosodiad ble mae\u2019r gynulleidfa yn wylwyr yn hytrach nag yn gyfranogwyr. Gall profiad gweithredol fod yn fwy atyniadol wrth iddo ymgysylltu hefo\u2019r gynulleidfa mewn ffordd uniongyrchol. Wrth ystyried y ddau ddull a\u2019u perthnasedd at ofodau sydd yn lleddfu pryder, fedraf feddwl am agweddau positif a negyddol i\u2019r ddau."}, {"text_idx": "#000007", "text": "Agwedd arall trafodwn yw sut gall gosodiad celf cynnig teimlad sydd yn debyg i fod yn natur. Mae treulio amser yn natur yn lleihau fy lefelau pryder a dros y blynyddoedd diwethaf dwi wedi creu modelau a gosodiadau sydd yn ymchwilio sut fedraf greu deimlad o ymylon diderfyn y byd naturiol."}, {"text_idx": "#000008", "text": "Rwyf wedi defnyddio llinyn, golau a phapur i ddatblygu\u2019r rhinweddau hyn. Un o\u2019r dyluniadau rwyf wedi ei greu ar gyfer Prosiect Pryder yw ar gyfer darn o waith ar raddfa fawr sydd yn defnyddio llinyn. Awgrymodd Huw fod yna rhywbeth anhysbys am ein profiad o natur a gall defnyddio llinynnau sydd yn gorgyffwrdd ac yn symud fod yn ffordd o symboleiddio y hud a dirgelwch hyn. Wrth dreialu dwysedd, strwythur a deunyddiau'r gwaith o fewn modelau bach a digidol, fedraf arbrofi hefo ffordd ymarferol o gyfleu profiad arddunol."}]